b'\n_START_ARTICLE_\nPoganstvo\n_START_PARAGRAPH_\nPoganstvo je skupen naziv za ve\xc4\x8d ne-judovsko-kr\xc5\xa1\xc4\x8danskih mnogobo\xc5\xa1tvenih religij. Najve\xc4\x8dkrat se izraz poganstvo uporablja za etni\xc4\x8dne religije s strani kr\xc5\xa1\xc4\x8danskih govornikov._NEWLINE_Izraz pogani se uporablja predvsem za anti\xc4\x8dne in zgodnjesrednjeve\xc5\xa1ke ljudi oziroma ljudstva, ki so se v obredih in molitvah obra\xc4\x8dala na mnoge bogove, kot tudi duhove, vile, \xc5\xa1krate ter druga mitolo\xc5\xa1ka bitja. Zna\xc4\x8dilna so bile tudi razne verovanja, uroki, zarotitve. Kot pogane so kr\xc5\xa1\xc4\x8danski misionarji imenovali tudi ljudstva s starodavnimi, za misionarje primitivnimi oblikami verovanja, ki niso poznala monoteisti\xc4\x8dnega boga._NEWLINE_Izraz pogan izhaja iz latinskega pridevnika paganus, ki pomeni kme\xc4\x8dki, pode\xc5\xbeelski, tudi preprost, neizobra\xc5\xbeen, neotesan. Zaradi izklju\xc4\x8devalnosti in diskriminatornosti do drugih, ne-judovsko-kr\xc5\xa1\xc4\x8danskih religij, se danes nekateri raziskovalci izogibajo uporabi besede "pogan" in uporabljajo druge ustreznej\xc5\xa1e izraze, kot je npr. staroverec za pripadnike predkr\xc5\xa1\xc4\x8danske religije v Evropi._NEWLINE_Sloven\xc5\xa1\xc4\x8dina pozna tudi zdaj \xc5\xbee zastarelo besedo ajd, ki prav tako pomeni pogan, izhaja pa iz nem\xc5\xa1ke besede der Heide, v pomenu pogan, ajd. Iz iste besede izhajajo nekateri slovenski toponimi, na primer imena krajev Spodnja Hajdina, Zgornja Hajdina, Ajdov\xc5\xa1\xc4\x8dina ter imeni vzpetin Ajdna in Ajdovski gradec._NEWLINE_Za dana\xc5\xa1nje "neopogansko" gibanje se uporablja razli\xc4\x8dno izrazoslovje, saj prenekateri pripadniki sodobnega "neopoganstva" razumejo opredelitev "pogan" kot politi\xc4\x8dno nekorektno oziroma \xc5\xbealjivko. Za "tradicionalno" slovansko neopoganstvo se uporablja izraz rodnoverje (angle\xc5\xa1ko "native faith"; rusko jazy\xc4\x8destvo) ali staroverstvo.'